Groep vas wat lisensiesentrum bestormArgieffoto (Foto: Arrive Alive) Die Tshwane-metropolisie het ŉ groep persone in hegtenis geneem wat die Winternest-lisensiëringskantore, noord van Pretoria, bestorm het. Die groep het plakkate van die mure af geskeur wat die publiek teen korrupsie waarsku, het senior-superintendent Isaac Mahamba, woordvoerder van die TMPD, Dinsdag gesê. “Hulle het die gebou betree, eiendom beskadig en plakkate verwyder wat die publiek gemaan het om nie bystand te versoek van vreemdelinge buite die lisensiëringsentrum nie. Beamptes het vinnig reageer en kon vier verdagtes in hegtenis neem wat die plakkate verwyder het. Hulle is in hegtenis geneem op aanklag van opsetlike saakbeskadiging en sal binnekort in die hof verskyn.” Mahamba doen ŉ beroep op lede van die publiek om nie enige bystand te versoek teen “hardlopers” buite lisensiëringskantore nie en slegs bystand te versoek by die toonbanke in die sentrums, om seker te maak dat hulle nie om die bos gelei word nie. “Ons sal die situasie by die kantoor bly monitor om die veiligheid van die mense en die werkers, wat deur die voorval getraumatiseer is, te verseker. Die Winternest-lisensiëringsentrum is tans gesluit tot verdere kennisgewing.”